**Проект!**

**МОТИВИ**

**КЪМ ПРОЕКТ НА ЗАКОН ЗА ИЗМЕНЕНИЕ И ДОПЪЛНЕНИЕ НА ГРАЖДАНСКИЯ ПРОЦЕСУАЛЕН КОДЕКС**

Продължаването на реформата на съдебната система е безусловно свързано с въвеждането на електронното правосъдие.

Със Закона за изменение и допълнение на Закона за съдебната власт (обн., ДВ, бр. 62 от 2016 г.) в материалния закон бяха регламентирани общите правила относно удостоверителните изявления и процесуални действия в електронна форма.

В процесуалните закони следва да намерят място основните правни норми, регулиращи правилата за упражняване на процесуални права в електронна форма.

Необходимостта от законодателни промени в процесуалните закони в тази насока се обуславя и от факта, че предстои въвеждането на единната информационна система на съдилищата, както и функционалностите на eдинния портал за електронно правосъдие. Единният портал за електронно правосъдие (ЕПЕП) предоставя възможност да се извършват процесуални действия в електронна форма и да се изготвят електронни съдебни дела. Електронните съдебни дела позволяват на страните и да преглеждат електронните копия на техните съдебни дела, както и да копират като незаверени преписи отделни документи, съдържащи се в делото. Порталът е достъпен за лица, които имат личен потребителски профил, създаден след първоначална регистрация. Единният портал за електронно правосъдие предоставя възможност на участниците в съдебното производство да получават електронни съобщения, призовки и книжа, включително и да бъдат уведомявани за определени процесуални действия.

В Закона за съдебната власт, в чл. 360е, ал. 1, т. 7, в чл. 34, ал. 1 от Наредба № 6 от 2017 г. за извършване на процесуални действия и удостоверителни изявления в електронна форма (обн., ДВ, бр. 67 от 2017 г.) и в Правилника за администрацията в съдилищата (обн., ДВ, бр. 68 от 2017 г.) в чл. 75, ал. 1 са поставени основите за извършване на процесуални действия в електронна форма. Независимо от постигнатото в позитивното право с предвиденото електронно призоваване на електронни адреси със съответни изисквания, например по чл. 44, ал. 3 от Гражданския процесуален кодекс (ГПК), законодателната уредба е недостатъчно развита по отношение на института на електронното призоваване. В Наказателно-процесуалния кодекс (НПК) уредбата за електронно призоваване е крайно недостатъчна, защото присъства само в чл. 476, ал. 2 при изпълнение на поръчка на друга държава или на международен съд.

Ето защо е необходимо правната регламентация да се детайлизира и надгради.

**І. С промените, предвидени в ГПК,** са регламентирани:

* Правила за връчване на съобщения и призовки на електронен адрес:

Предложената уредба предвижда, че връчването на актове на съда може да се извършва на избран от страната електронен адрес за връчване:

- чрез единния портал за електронно правосъдие;

- чрез квалифицирана услуга за електронна препоръчана поща съгласно Регламент (ЕС) № 910/2014 на Европейския парламент и на Съвета от 23 юли 2014 година относно електронната идентификация и удостоверителните услуги при електронни трансакции на вътрешния пазар и за отмяна на Директива 1999/93/ЕО (ОВ L 257 от 28 август 2014 г.), наричан по - нататък „Регламент (ЕС) № 910/2014“.

В случай че страната няма регистрация в ЕПЕП или не е избрала квалифицирана услуга за електронна препоръчана поща, а е посочила адрес на електронна поща, връчването се осъществява на посочения адрес. При невъзможност връчването да се осъществи по посочените начини, се преминава към връчване на настоящия адрес на страната, а при липса на такъв - на постоянния.

От друга страна, не се въвежда връчване по електронен път по отношение на страна, която не е посочила електронен адрес, т.е. не би била обвързана с негативни правни последици страна, която не е заинтересована от връчване по този ред.

С промените в ГПК е предвидено, че връчването на кредитни и финансови институции, включително тези, извършващи събиране на вземания срещу потребители, застрахователни и презастрахователни дружества и търговци, които извършват доставка на енергия, газ, или предоставяне на пощенски, електронни съобщителни или водоснабдителни и канализационни услуги, нотариуси и частни съдебни изпълнители, държавни учреждения и общини се извършва само на електронен адрес. Обичайно повечето от тези лица ползват електронен подпис, осъществяват кореспонденцията си с Националната агенция по приходите по електронен път и имат опит, поради което за тях няма проблем да кореспондират така и със съдилищата.

Връчването на адвокат се извършва чрез единния портал за електронно правосъдие. За да се гарантира връчването чрез ЕПЕП е предвидено и задължение за адвоката да се регистрира и да поддържа профил в Единния портал за електронно правосъдие по чл. 360в от Закона за съдебната власт и в информационна система за сигурно електронно връчване по чл. 20, т. 1, буква „а“ от Закона за електронното управление.

Предлага се да се въведе задължение за ищеца да посочва в исковата молба и електронен адрес, както и задължение за ответника в отговора на исковата молба да посочва електронен адрес, в случай че имат такива. Уточнено е как текат сроковете при връчването по електронен път. Гражданите могат да упражняват процесуалните си права до края на двадесет и четвъртия час на съответния ден, а не до края на работния ден на съда.

* **Възможността за заплащане на такси и други задължения към съда по електронен път:**

В случай че искането за защита и съдействие е извършено в електронна форма съгласно чл. 102е в ЕПЕП, дължимата държавна такса се намалява с 15 на сто. При оттегляне на съгласието за връчване по този начин разликата до пълния размер на дължимата държавна такса се довнася от ищеца в едноседмичен срок. Намаляването на дължимата държавна такса би мотивирало страните да изберат този начин на извършване на процесуални действия в електронна форма, което значително би ускорило въвеждането на електронното правосъдие.

* **Извършването на процесуални действия в електронна форма са уредени в нова глава единадесета „а” на ГПК „Процесуални действия и актове в електронна форма“:**

Предвидено е съдът да издава актове и да извършва всички други предвидени в закона процесуални действия в електронна форма, освен ако поради естеството им това е невъзможно или по силата на закон е предвидено извършването им по друг начин. Дефинирано е понятието „процесуални действия в електронна форма”.

Създадено е задължение за съдилищата да разгласяват по разбираем и достъпен начин възможността на лицата да извършват процесуални действия в електронна форма, включително чрез единния портал за електронно правосъдие. Те трябва да осигурят свободно и безплатно подробна информация на гражданите относно възможността да се извършват процесуални действия в електронна форма, включително на видни места в сградите им.

Съдилищата трябва да осигурят възможност на лицата да извършват процесуални действия в електронна форма по достъпен начин и доколкото е технологично възможно - в удобен диалогов режим, включително за лица с увреждания. Създадено е и задължение за предоставяне на информация по електронен път за текущото състояние на съответното производство, за да могат гражданите да следят на каква фаза е производството.

Създадена е уредба на отклоненията от нормалното развитие на процеса във връзка с извършено действие в електронна форма – уредени са особеностите при наличие на технически нередовности на извършените процесуални действия в електронна форма.

Създадени са правила за потвърждаването на получаването при извършване на електронни изявления от страните към съдилищата.

Идентификацията на лицата, подаващи електронни изявления, се извършва по реда на Закона за електронната идентификация, посредством удостоверителна услуга за електронна идентификация, предоставяна от квалифициран доставчик на удостоверителни услуги и вписана в доверителния списък на Комисията за регулиране на съобщенията по смисъла на Регламент (ЕС) № 910/2014 или чрез уведомена схема за електронна идентификация по смисъла на Регламент (ЕС) № 910/2014.

Авторството се установява посредством квалифициран електронен подпис, когато законът предвижда писмена форма за извършването на електронни изявления до съда и изискване за подпис.

Когато електронните изявления до съда се подават от пълномощник, към изявлението се представя електронен образ на пълномощното, снет със съответното устройство, освен ако упълномощаването не се извършва от страната по електронен път.

Документ за внесени държавни такси и разноски не се представя, когато законът изисква това, ако са заплатени по електронен път в процеса на подаването на изявлението.

Към електронни изявления преписи за страните не се представят, когато законът изисква представянето им за писмени изявления, с които се упражняват процесуални права – искови молби, заявления и др. Предвидено е задължение за съда да възпроизвежда изявленията и приложенията към тях в необходимия брой преписи на хартиен носител и след заверка от служител на съда – да ги изпраща на участниците в производството, които не са заявили, че желаят да получават електронни изявления от съда или не са задължени да получават такива.

В отделните производства – изпълнителни и заповедни, са отразени онези специфики, които да позволяват издаването на изпълнителен лист и заповед за изпълнение в електронна форма чрез обявяване на актовете и извършване на електронни отбелязвания в електронното дело.

* **Създаването на легална дефиниция на понятието „електронен адрес“:**

Съгласно предвидената дефиниция „електронен адрес“ е профил в единния портал за електронно правосъдие, чрез който лицата получават електронни изявления, съобщения, призовки и книжа от съдилищата, адрес на квалифицирана електронна поща, както и адрес на електронна поща.

**ІI. С промените, предвидени в НПК,** се предлага да бъдат регламентирани:

* Изготвянето на съдебните актове в електронна форма:

Предвидено е съдебните актове да се изготвят като електронен документ в eдинната информационна система на съдилищата и да се подписват с квалифициран електронен подпис.

* Упражняването на процесуални права и извършването на процесуални действия в електронна форма от страните:

Предвижда се пострадалият, частният обвинител, частният тъжител, гражданският ищец, гражданският ответник, както и защитникът да могат да правят искания, бележки и възражения, както и да могат да обжалват актовете на съда по електронен път.

* Правилата за провеждане на видеоконферентни съдебни заседания при вземане на мярка за неотклонение задържане под стража в досъдебното производство:

Правилата се създават с оглед необходимостта от осигуряване на физическа и социална изолация на обвиняемия и неговия защитник, съдебния състав и прокурора в отговор на новите реалности за предпазване и преодоляване на пандемията, както и в случаите на обявено извънредно положение, военно положение, бедствие, епидемия или други форсмажорни обстоятелства, при изразено писмено съгласие на обвиняемия и неговия защитник, като в тези случаи самоличността на обвиняемия се удостоверява от началника на затвора, началника на ареста или определен от тях служител. Видеоконференцията се осъществява в електронна среда, при спазване на технологичните изисквания, установени в Закона за съдебната власт и подзаконовите нормативни актове.

* Правилата за призоваване и уведомяване на пострадалия за хода на наказателното производство:

Създадена е възможност за органа, който образува досъдебното производство, да уведомява пострадалия за това, ако той е посочил освен адрес за призоваване в страната и електронен адрес.

* **Правилата за връчване на призовки, съобщения и книжа в съдебната фаза на наказателния процес:**

Основен принцип в системата за електронно призоваване е принципът на доброволност от страна на участниците в процеса: те следва да изразят своето съгласие за получаване на призовки, съобщения и книжа по електронен път, като съгласието може да бъде оттеглено по всяко време.Връчването може да се осъществи чрез електронен адрес за връчване в ЕПЕП, чрез квалифицирана услуга за електронна препоръчана поща или чрез адрес на електронна поща.

В съдебната фаза по идентичен начин е уредено и връчването на призовки, съобщения и книжа на пострадалия от престъплението, ощетеното юридическо лице, частния тъжител, частния обвинител, гражданския ищец, гражданския ответник и техните повереници, както и на свидетел, вещо лице, преводач, тълковник или специалист-технически помощник. Връчването може да се осъществи чрез електронен адрес за връчване в ЕПЕП, чрез квалифицирана услуга за електронна препоръчана поща или чрез адрес на електронна поща.

* Правилата за изпращане на съобщение за извършено престъпление:

Създадена е уредба за изпращането на съобщение за извършено престъпление и по електронен път, ако е подписано с квалифициран електронен подпис при спазване на изискванията на закона. Със съобщението лицето има възможност да изрази своето съгласие да бъде призовавано и да получава съобщения на посочения от него електронен адрес.

* Правила за провеждане на видеоконферентни съдебни заседания при произнасяне по мярката и другите мерки за процесуална принуда в съдебното производство:

Предвидена е възможност при обявено извънредно положение, военно положение, бедствие, епидемия, други форсмажорни обстоятелства или по писмено искане на подсъдимия и неговия защитник и по преценка на съда, подсъдимият да участва в делото и чрез видеоконференция, като в тези случаи самоличността му се удостоверява от началника на затвора или определен от него служител. По този начин трайно и за в бъдеще ще бъде уредена работата на органите на съдебната власт, включително и в кризисни условия, независимо от какъв извънреден характер са същите.

* Създаване на легална дефиниция на понятието „електронен адрес“:

Съгласно предвидената дефиниция „електронен адрес“ е профил в единния портал за електронно правосъдие, чрез който лицата получават електронни изявления, съобщения, призовки и книжа от съдилищата, адрес на квалифицирана електронна поща, както и адрес на електронна поща.

III. В преходните и заключителните разпоредби се предвиждат изменения в Закона за здравето.

Практиката на работа по случаи, при които е налице необходимост от настаняване на лица с психични разстройства на задължително лечение, показва затруднения във връзка с изискването на разпоредбата на чл. 158, ал. 5 за осигуряване в съдебното заседание на личното присъствие на лицето, чието настаняване се иска. Превеждането на лица, които са на стационарно лечение, е свързано с тяхното транспортиране от лечебното заведение до съда, за което следва да се осигури специализиран транспорт и отделят санитари. Голям брой от лицата са във фаза на обостряне, като представляват потенциална опасност не само за лекарите психиатри, но и за трети лица при контактите си с тях.

С направеното предложение се предвижда възможност лицето, чието настаняване се иска, да може да участва в делото и чрез видеоконференция. Това ще се извършва единствено когато здравословното състояние на лицето не позволява да се яви в съдебното заседание, както и при обявено извънредно положение, военно положение, бедствие, епидемия или други форсмажорни обстоятелства. Следователно въведената възможност за участие на лицата в делото и чрез видеоконференция представлява допълнителна гаранция за защита на техните права и законни интереси.

Нормативните промени във връзка с електронно правосъдие следва да гарантират еднаква степен на ефективност на органите на съдебната власт и на техните администрации при осъществяване на компетенциите им. Едновременно с това те трябва да осигурят най-малко същото ниво на сигурност за реализацията на процесуалните права на гражданите и сигурност на оборота като цяло, което е постигнато към настоящия момент със съществуващите правила за обмен на информация и документи на хартиен носител.

Направените предложения са съобразени със спецификата на уведомяването по електронен път на страните, като същевременно са създадени достатъчно гаранции както за осигуряването на надлежното връчване на съобщения, така и за реализацията на процесуалните действия и актове в електронна форма.

По този начин ще се постигне търсеният ефект - от една страна свързан с използването на информационни и комуникационни технологии за подобряване достъпа до правосъдие, а от друга - водещ до оптимизиране и ускоряване на съдебния процес, но при задължителното спазване на всички гаранции за защита на правата на участниците в производството.

Посочените цели са в пълно съответствие със заложеното в Стратегията за въвеждане на електронно управление и електронно правосъдие в сектор „Правосъдие” 2014 - 2020 г., приета с Решение № 531 на Министерския съвет от 2014 г., и със Специфична цел 5: Електронно правосъдие на Актуализирана стратегия за продължаване на реформата в съдебната система, приета с Решение № 825 на Министерския съвет от 18 декември 2014 г. и с Решение на Народното събрание от 21 януари 2015 г.

В резултат на предложените промени ще се постигне максимална степен на прозрачност на съдебната система при упражняване на функциите ѝ. Всеки гражданин ще може да проследи движението на неговата преписка и дело и да се установи къде се забавя и поради каква причина. Тази възможност за проследяване ще рефлектира и върху нови методи за административен и обществен контрол върху работата на съдебната система.

Възможността за използване на централизирани системи ще доведе до генериране на статистически данни, необходими за вземане на политически и структуроопределящи решения за оптимизиране натовареността на магистратите по райони, по групи дела, по видове органи и по други критерии.

Законопроектът не изисква допълнителна ресурсна и кадрова обезпеченост. Единният портал за електронно правосъдие е разработен по проект: „Електронно правосъдие - проучване и изграждане на единна комуникационна и информационна инфраструктура и единен електронен портал на съдебната власт“, финансиран по Оперативна програма „Административен капацитет“, съфинансирана от Европейския съюз чрез Европейския социален фонд. Договорът е сключен в изпълнение на обществена поръчка с предмет: „Разработване и внедряване на единен портал на електронното правосъдие, и обучение за работа с единния портал“ с възложител Висшият съдебен съвет на Република България.

Проектът на Закон за изменение и допълнение на Гражданския процесуален кодекс не съдържа разпоредби, транспониращи актове на Европейския съюз.

Законопроектът не съдържа разпоредби, свързани с въвеждане на регулаторни режими.

На основание чл. 26, ал. 4 от Закона за нормативните актове срокът за провеждане на обществени консултации е 14 дни. Причините за това са следните:

Съгласно § 229, т. 4 от преходните и заключителните разпоредби на Закона за изменение и допълнение на Закона за съдебната власт (обн., ДВ, бр. 62 от 2016 г.) единният портал за електронно правосъдие ще започне да функционира от 1 януари 2021 г., което означава, че от тази дата чрез единния портал за електронно правосъдие ще могат да се извършват всички процесуални действия в електронна форма.

Това налага приемането в спешен порядък на промените в процесуалното законодателство, които ще обезпечат възможност за прилагането на електронното правосъдие както от органите на съдебната власт, така и от другите участници в съдебното производство. Изложените обстоятелства съставляват изключителен случай, който съгласно чл. 26, ал. 4, изречение второ от Закона за нормативните актове обосновава необходимостта от определяне на по-кратък срок за предложения и становища по проекта на Закон за изменение и допълнение на Гражданския процесуален кодекс, а именно - 14 дни от публикуването им за обществени консултации.